സുനിൽ ഞാളിയത്ത്

മലയാള വിവർത്തകനും എഴുത്തുകാരനുമാണ് സുനിൽ ഞാളിയത്ത്. നിരവധി ബംഗാളി കൃതികൾ മലയാളത്തിലാക്കി. ചോഖെർ ബാലി എന്ന ഗ്രന്ഥത്തിന്റെ വിവർത്തനത്തിന് 2014 ലെ കേരള സാഹിത്യ അക്കാദമി പുരസ്കാരം ലഭിച്ചു.

 ജീവിതരേഖ 
രാഷ്ട്രീയ പ്രവർത്തകനും എഴുത്തുകാരനും യുക്തിവാദിയും പത്രാധിപരും ആയിരുന്ന ടി പി ഞാളിയത്തിൻ്റെ മകനായി പശ്ചിമ ബംഗാളിലെ കൊൽത്തയിൽ 1969ൽ ജനനം. കേരളത്തിലെ ആദ്യകാല മറുനാടൻ പ്രസാധകനും കൊൽക്കത്തയിൽ 'കേരളരശ്മി' എന്ന പ്രസിദ്ധീകരണത്തിന്റെ പത്രാധിപരുമായിരുന്നു പിതാവായ ടി.പി ഞാളിയത്ത്. ജനിച്ച് അധികം കഴിയുന്നതിന് മുമ്പ് അമ്മയോടൊപ്പം കേരളത്തിൽ എറണാകുളം ജില്ലയിലെ തിരുവാങ്കുളത്ത് എത്തി.

ഒന്നാം ക്ലാസ്സ് മുതൽ ഏഴാം ക്ലാസ്സുവരെ സുനിൽ പഠിച്ചത് തിരുവാങ്കുളത്ത് ആയിരുന്നു. തുടർന്ന് കുടുംബത്തോടൊപ്പം വീണ്ടും ബംഗാളിലെത്തിയ അദ്ദേഹം കൽക്കട്ടയിലെ ആന്ധ്രാ അസോസിയേഷൻ എജുക്കേഷൻ ട്രസ്റ്റ് വക സ്‌കൂളിൽ പഠിച്ചു. ബംഗാളിൽ ആയിരിക്കുമ്പോഴും, അച്ഛന്റെ മലയാളം പുസ്തകശേഖരവും അച്ഛൻ വരുത്തിയിരുന്ന മലയാള പ്രസിദ്ധീകരണങ്ങളും മാതൃഭാഷയായ മലയാളവുമായുള്ള ബന്ധം നിലനിർത്താൻ സഹായിച്ചു. ഇംഗ്ലീഷ് ബിരുദ പഠനത്തിൽ മൂന്നാം ഭാഷയായി ബംഗാളി ആണ് പഠിച്ചത്.  ബിരുദ പഠന കാലത്താണ് ബംഗാളി സാഹിത്യ കൃതികളിലേക്ക് അടുക്കുന്നത്.

 കരിയർ 
കോളേജ് പഠനം കഴിഞ്ഞ ഉടൻ തന്നെ കൽക്കട്ടയിൽ ജോലി കിട്ടി. അക്കാലത്ത് കേരളത്തിലെ പല പ്രസിദ്ധീകരണങ്ങളിലും ബംഗാൾ ഫുട്ബാളിനെക്കുറിച്ച് സുനിൽ ഫീച്ചറുകൾ എഴുതിയിരുന്നു. പിന്നീട് മാതൃഭൂമി പത്രത്തിന്റെ കൊൽക്കത്ത ലേഖകനായും, 1997 മുതൽ 1999 വരെ മാതൃഭൂമിയുടെ പ്രതിനിധിയായും പ്രവർത്തിച്ചു.<ref name="Mathrubhumi"> 

 സാഹിത്യ രംഗം 
കുട്ടിക്കാലത്ത് എഴുതിയ കുറിപ്പുകൾ എം.പി. നാരായണ പിള്ളയുടെ പത്രാധിപത്യത്തില ഇറങ്ങിയിരുന്ന 'ട്രയൽ' എന്ന വാരികയിൽ പ്രസിദ്ധീകരിച്ചിരുന്നു. പിന്നീട് 'കഥ' എന്ന പ്രസിദ്ധീകരണത്തിലും ദേശാഭിമാനിയുടെ ബാലപക്തിയിലും കഥകൾ പ്രസിദ്ധീകരിച്ചു.

ഗൃഹലക്ഷ്മി മാസിക പ്രസിദ്ധീകരിച്ച വനിതാ എഴുത്തുകാരികളുടെ കഥാ പതിപ്പിനായി സുചിത്രാ ഭട്ടാചാര്യയുടെ ബംഗാളി കഥ പരിഭാഷപ്പെടുത്തിയതാണ് സുനിലിൻ്റെ പ്രസിദ്ധീകരിച്ച ആദ്യ മൊഴിമാറ്റം. സുനിലിന്റെ പരിഭാഷ ഇഷ്ടപ്പെട്ട സുചിത്രാ ഭട്ടാചാര്യ പിന്നീട് തന്റെ എല്ലാ രചനകളും പരിഭാഷപ്പെടുത്താനുള്ള അവകാശം സുനിലിന് നൽകി. തുടർന്ന് മറ്റ് പ്രസിദ്ധ ബംഗാളി എഴുത്തുകാരുടെ പ്രശസ്ത കൃതികളും മലയാളത്തിലേക്ക് മൊഴിമാറ്റാൻ തീരുമാനിച്ച അദ്ദേഹം മഹാശ്വേതാ ദേവി, സുനിൽ ഗംഗോപാധ്യായ, തസ്ലിമ നസ്രീൻ, മനോരഞ്ജൻ ബ്യാപാരി തുടങ്ങിയവരുടെ കൃതിക മലയാളത്തിലേക്ക് പരിഭാഷ ചെയ്തു. മഹാശ്വേതാ ദേവിയുടെ ഓപ്പറേഷൻ ബഷായ് ടുഡു എന്ന നോവലിന്റെ മൊഴിമാറ്റത്തിന് കേന്ദ്ര സാഹിത്യ അക്കാദമിയുടെ പരിഭാഷയ്ക്കുള്ള പുരസ്കാരം ലഭിച്ചു.

കൃതികൾ
മൊനേർ മാനുഷ്
ചോഖെർ ബാലി
പുരസ്കാരങ്ങൾ
വിവർത്തനത്തിനുള്ള കേരള സാഹിത്യ അക്കാദമി പുരസ്കാരം (2014)http://www.manoramaonline.com/news/announcements/06-awards-pics.html
അവലംബം

വർഗ്ഗം:വിവർത്തകർ
വർഗ്ഗം:വിവർത്തനത്തിനുള്ള കേരള സാഹിത്യ അക്കാദമി പുരസ്കാരം ലഭിച്ചവർ